รัฐบาลไทย-ข่าวทำเนียบรัฐบาล-กรมทางหลวงรายงานสถานการณ์อุทกภัยในภาคใต้ ผ่านไม่ได้ 10 แห่ง พร้อมจัดเจ้าหน้าที่ช่วยเหลือประชาชนอย่างทันท่วงที
วันจันทร์ที่ 19 ธันวาคม 2565
กรมทางหลวงรายงานสถานการณ์อุทกภัยในภาคใต้ ผ่านไม่ได้ 10 แห่ง พร้อมจัดเจ้าหน้าที่ช่วยเหลือประชาชนอย่างทันท่วงที
ประจําวันที่ 19 ธันวาคม  2565 เวลา 15.00 น.
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า จากสถานการณ์น้ําท่วมในจังหวัดพัทลุงและนราธิวาสในขณะนี้ ส่งผลให้ทางหลวงบางเส้นทางมีน้ําท่วมสูงเป็นเหตุให้ไม่สามารถใช้สัญจรได้ตามปกติ กรมทางหลวง (ทล.) ได้สั่งการให้สํานักงานทางหลวง แขวงทางหลวง หมวดทางหลวงในพื้นที่ ลงพื้นที่ติดตามสถานการณ์น้ําท่วมอย่างใกล้ชิด และจัดเจ้าหน้าที่คอยอํานวยความสะดวกแก่ประชาชน สําหรับเส้นทางที่น้ําลดแล้วได้มีการสํารวจความเสียหายของถนนและระบบระบายน้ํา เพื่อบรรเทาความเดือดร้อนของประชาชนให้ได้รับความสะดวกปลอดภัยในการสัญจรโดยเร็วที่สุดอย่างต่อเนื่อง พร้อมทั้งเฝ้าระวังตลอด 24 ชั่วโมง ตามข้อสั่งการของนายศักดิ์สยาม ชิดชอบ รัฐมนตรีว่าการกระทรวงคมนาคม ที่มีความห่วงใยประชาชนผู้ประสบภัยในครั้งนี้ พร้อมกันนี้ ทล. ได้ทําการสรุปสถานการณ์อุทกภัยและดินสไลด์บนทางหลวง โดยสถานการณ์ประจําวันที่ 19 ธันวาคม 2565 เวลา 15.00 น. พบทางหลวงถูกน้ําท่วมดินสไลด์ ในพื้นที่ภาคใต้ จํานวน 5 จังหวัด 21 สายทาง 31 แห่ง ที่การจราจรผ่านไม่ได้ 10 แห่ง ดังนี้
1. จังหวัดสงขลา จํานวน 2 แห่ง ได้แก่
- ทางหลวงหมายเลข 407 ตอน ควนหิน - สงขลา ในพื้นที่ อําเภอเมืองสงขลา ช่วง กม. ที่ 21+000 - 22+350 ขวาทางในช่องทางหลัก ระดับน้ํา 20 เซนติเมตร
- ทางหลวงหมายเลข 406 ตอน ปากจ่า - ค่ายรวมมิตร ในพื้นที่ อําเภอรัตภูมิ ช่วง กม. ที่ 22+700 - 23+330 ระดับน้ํา 30 เซนติเมตร ทางเลี่ยงใช้ทางหลวงท้องถิ่น
2. จังหวัดนราธิวาส จํานวน 5 แห่ง ได้แก่
- ทางหลวงหมายเลข 4055 ตอน มะนังตายอ - จือมอ ในพื้นที่อําเภอระแงะ ช่วง กม. ที่ 25+200 - 25+300 ระดับน้ํา 50 เซนติเมตร ใช้เส้นทางเลี่ยงท้องถิ่นแทน
- ทางหลวงหมายเลข 4055 ตอน มะนังตายอ - จือมอ ในพื้นที่อําเภอจะแนะ ช่วง กม. ที่ 33+100 - 33+500 ระดับน้ํา 50 เซนติเมตร
- ทางหลวงหมายเลข 4060 ตอน ตะโล๊ะหะลอ - ศรีสาคร ในพื้นที่อําเภอรือเสาะ ช่วง กม. ที่ 43+365 - 44+700 ระดับน้ํา 150 เซนติเมตร ใช้เส้นทางเลี่ยงสาย 4058 ตอน มะรือโบ - รือเสาะ
- ทางหลวงหมายเลข 4271 ตอน ดอลอกาเว - ไอร์ซือเร๊ะ ในพื้นที่อําเภอแว้ง ช่วง กม. ที่ 14+300 - 14+700 ระดับน้ํา 110 เซนติเมตร ใช้เส้นทางเลี่ยงสาย 4058 ตอน มะรือโบ - รือเสาะ
- ทางหลวงหมายเลข 4271 ตอน ดอลอกาเว - ไอร์ซือเร๊ะ ในพื้นที่อําเภอศรีสาคร ช่วง กม. ที่ 12+300 - 12+800 ระดับน้ํา 100 เซนติเมตร
3. จังหวัดพัทลุง จํานวน 2 แห่ง ได้แก่
- ทางหลวงหมายเลข 4 ตอน ห้วยทราย - พรุพ้อ ในพื้นที่อําเภอป่าบอน ช่วง กม. ที่ 1119+900 - 1200+400 ระดับน้ํา 50 เซนติเมตร ด้านซ้ายทาง จัดการจราจรให้วิ่งสวนเลนด้านขวาทาง
- ทางหลวงหมายเลข 4237 ตอน แม่ขรี - ตะโหมด ในพื้นที่อําเภอตะโหมด ช่วง กม. ที่ 8+000 - 8+730 ระดับน้ํา 40 เซนติเมตร
ทั้งนี้ ทล. ได้สั่งการให้สํานักงานทางหลวง แขวงทางหลวง หมวดทางหลวงในพื้นที่ เฝ้าระวัง และติดตามสถานการณ์อย่างใกล้ชิด หากมีพื้นที่ใดประสบปัญหา เจ้าหน้าที่จะเข้าพื้นที่เพื่อช่วยเหลือประชาชน ที่ได้รับความเดือดร้อนทันที ตามนโยบายนายศักดิ์สยาม ชิดชอบ รัฐมนตรีว่าการกระทรวงคมนาคม นอกจากนี้ ทล. ได้ติดตั้งป้ายเตือนและอุปกรณ์ความปลอดภัย อุปกรณ์นําทาง ในบริเวณทางหลวงที่ถูกน้ําท่วม พร้อมเฝ้าระวังสถานการณ์จนกว่าจะคลี่คลาย โดยขอให้ประชาชนผู้ใช้ทางโปรดใช้ความระมัดระวังในการเดินทาง ปฏิบัติตามป้ายเตือน ป้ายแนะนํา และคําแนะนําของเจ้าหน้าที่อย่างเคร่งครัด หากประชาชนต้องการสอบถามสภาพเส้นทาง สภาพการจราจร หรือต้องการความช่วยเหลือสามารถติดต่อได้ที่สํานักงานทางหลวง แขวงทางหลวง หมวดทางหลวงในพื้นที่ และสายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง) และสามารถติดตามการรายงานสถานการณ์สภาพเส้นทางและเส้นทางเลี่ยงได้ที่ทวิตเตอร์กรมทางหลวง @prdoh1